b'\n_START_ARTICLE_\nLystb\xc3\xa5d\n_START_PARAGRAPH_\nEn lystb\xc3\xa5d er et fart\xc3\xb8j, der bruges til rekreative form\xc3\xa5l, fortrinsvis til mindre grupper af personer. De st\xc3\xb8rste luksusyachter kan v\xc3\xa6re helt op til 160 m, men ogs\xc3\xa5 langt mindre fart\xc3\xb8jer kan bruges som lystb\xc3\xa5de. Lystb\xc3\xa5de anvendes til lystsejlads, dvs. kapsejlads og tursejlads. Ejerne er ofte medlemmer af en sejlklub og har plads til b\xc3\xa5den i en lystb\xc3\xa5dehavn.\n_START_SECTION_\nHistorie\n_START_PARAGRAPH_\nLystb\xc3\xa5de bygges i egnede materialer, s\xc3\xa5 som tr\xc3\xa6, glasfiber (plast), aluminium og cement. De f\xc3\xb8rste lystb\xc3\xa5de var bygget som unika og tilh\xc3\xb8rte velhavende mennesker. Den amerikanske skonnert "America" fra New York Yacht Club er en legende. Den var konstrueret radikalt anderledes end andre b\xc3\xa5de hvad ang\xc3\xa5r skrog og rig, og den sejlede mod og vandt over dens engelske konkurrenter i 1851, hvorefter den lagde navn til "America\'s Cup". Nu er hovedparten af lystb\xc3\xa5de bygget som typeb\xc3\xa5de og der findes b\xc3\xa5de i alle prisklasser.\n_START_SECTION_\nMotorb\xc3\xa5de\n_START_PARAGRAPH_\nMotorb\xc3\xa5de har ikke sejl og sejler udelukkende for motor. Besv\xc3\xa6ret med mast og sejl undg\xc3\xa5s, og skroget kan udformes til h\xc3\xb8j fart uden v\xc3\xa6gt i k\xc3\xb8len. Det giver mulighed for stor plads i sammenligning med en sejlb\xc3\xa5d. Der findes hybrider der kaldes motorsejlere.\n_START_SECTION_\nT\xc3\xb8mmerfl\xc3\xa5der\n_START_PARAGRAPH_\nG\xc3\xb8r det selv \xe2\x80\x93 byg en t\xc3\xb8mmerfl\xc3\xa5de. Enklere kan det ikke g\xc3\xb8res. T\xc3\xb8mmerfl\xc3\xa5der er is\xc3\xa6r velegnede til at sejle ned ad en \xc3\xa5 eller flod.'